**Tone Peruško**

Tone Peruško rođen je 27. veljače 1905. u Premanturi. Sin je Foške, domaćice i Petra, radnika u brodogradilištu u Puli.

Premda mu je zbog političkih prilika i ratnog prognaništva bilo onemogućeno školovanje na materinskom jeziku, sa prijateljem Ivom Mihovilovićem , još gotovo dječak, počinje pisati i izdavati list na hrvatskom jeziku. List se zvao *Trubilo*, a oni su sami pisali, crtali i raspačavali ga po Premanturi.

U Istri nije bilo srednjih škola na hrvatskom jeziku pa Peruško 1922. odlazi u tadašnju Jugoslaviju jer roditelji žele da im se sin školuje na materinskom jeziku. Učiteljsku školu pohađao je u Zadru i Šibeniku, gdje je maturirao 1926. godine.

Iste godine dobio je posao učitelja u Dugopolju u Dalmatinskoj zagori. U onome je kamenjaru zajedno sa svojim učenicima sadio drveće. Mještani i danas šumu koja je tako nastala zovu Peruškov gaj.

Radio je u Rijeci i Zagrebu, bio urednik Glasa Istre i Novog lista, direktor gimnazije, a potom profesor metodike u Višoj pedagoškoj školi.

U Istru se vratio 1961. i utemeljio Pedagošku akademiju gdje je uveo novi nastavni predmet – nastava o zavičaju i gdje je bio direktor sve do svoje smrti 1967. godine.

Sahranjen je u rodnoj Premanturi.

Nakon njegove smrti, Zvane Črnja je izjavio da je Peruško ostavio za sobom zabrinjavajuću prazninu.

Škola je za Toneta Peruška bila i ostala neugasiv odsjaj ljepote djetinjstva, škola je jezik i pjesma i zauvijek izgubljena premanturska prisnost.

Jezik hrvatski, povijest, kultura, Istra u svim oblicima njenog nastajanja i trajanja – to je bilo trajno zanimanje Tone Peruška.

Pretijesan i prekratak bio mu je život za sve što je naumio i htio. Mnogo toga je započeo, a tragovi njegova truda i danas su vidljivi, osobito oni koje je ostavio kao profesor i kao pedagog.